Ψήφισμα του Συμβουλίου

της 12ης Φεβρουαρίου 2001

σχετικά με την εφαρμογή των εθνικών συστημάτων καθορισμού της τιμής βιβλίου

(2001/C 73/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΟΝΤΑΣ ότι κατά τις δράσεις της η Κοινότητα οφείλει να λαμβάνει υπόψη τις πολιτιστικές πλευρές, ούτως ώστε να σέβεται και να προάγει την πολιτιστική ποικιλομορφία της,

2. ΥΠΕΝΘΥΜΙΖΟΝΤΑΣ ότι στην απόφασή του της 21ης Αυγούστου 1997, εν συνεχεία δε στο ψήφισμά του της 8ης Φεβρουαρίου 1999, το οποίο απηχείται και στα συμπεράσματα του Ευρωπαϊκού Συμβουλίου της Κολωνίας της 3ης και 4ης Ιουνίου 1999, αναγνωρίζει το διττό χαρακτήρα του βιβλίου ως φορέα πολιτιστικών αξιών και ως εμπορικού αγαθού, ως επίσης και την ανάγκη ισορροπίας των πολιτιστικών και οικονομικών πλευρών του βιβλίου,

3. ΥΠΕΝΘΥΜΙΖΟΝΤΑΣ ότι, κατά την άσκηση της πολιτικής του υπέρ του βιβλίου και του διαβάσματος, κάθε κράτος μέλος είναι ελεύθερο να επιλέξει ή όχι ένα εθνικό σύστημα τιμολόγησης του βιβλίου, νομοθετικώς ή συμβατικώς,

4. ΕΧΟΝΤΑΣ ΥΠΟΨΗ την προσήλωση πλειόνων κρατών μελών στα εθνικά συστήματα καθορισμού ενιαίας τιμής βιβλίου, ως μέσου για να λαμβάνονται υπόψη οι πολιτιστικές και οικονομικές ιδιομορφίες του βιβλίου και για να μπορούν οι αναγνώστες να έχουν πρόσβαση, υπό τους καλύτερους δυνατούς όρους, στην ευρύτερη δυνατή προσφορά,

5. ΥΠΕΝΘΥΜΙΖΟΝΤΑΣ τις θέσεις και αποφάσεις της Επιτροπής σχετικά και συγκεκριμένα την από 12 Νοεμβρίου 1998 επιστολή των μελών της Επιτροπής αρμοδίων επί θεμάτων πολιτισμού και ανταγωνισμού, προς τους υπουργούς Πολιτισμού,

6. ΣΗΜΕΙΩΝΟΝΤΑΣ τις εργασίες του συνεδρίου με θέμα την "Οικονομία του βιβλίου εντός του ευρωπαϊκού χώρου", που έγινε στο Στρασβούργο στις 29 και 30 Σεπτεμβρίου 2000, κατά τις οποίες εμβαθύνθηκε το θέμα της μοναδικότητας του βιβλίου, της εξέλιξης του τρόπου διάδοσής του, των τρόπων ρύθμισης των σχετικών αγορών και της επίπτωσης της ψηφιακής τεχνολογίας στην οικονομία του βιβλίου,

7. ΕΠΙΒΕΒΑΙΩΝΕΙ ότι οι γλωσσικά ομοιογενείς περιοχές αποτελούν σημαντικό χώρο διάδοσης του βιβλίου και προσθέτουν μια υπερεθνική διάσταση στην αγορά του βιβλίου, που πρέπει να ληφθεί υπόψη,

8. ΕΚΤΙΜΑ ότι η ανάπτυξη του ηλεκτρονικού εμπορίου, το οποίο μεταβάλλει το νομικό και οικονομικό πλαίσιο του τομέα του βιβλίου, μπορεί να αυξήσει τη διάδοσή του, αλλά και να επηρεάσει αρνητικά, μεταξύ άλλων, τα υπάρχοντα εθνικά συστήματα ενιαίας τιμής,

9. ΕΚΤΙΜΑ ότι, υπ' αυτές τις συνθήκες, για την πραγμάτωση των πολιτιστικών στόχων που επιδιώκουν τα υπάρχοντα εθνικά συστήματα ενιαίας τιμής απαιτείται να ληφθεί υπόψη η υπερεθνική διάσταση ορισμένων αγορών βιβλίου, τηρουμένου του κοινοτικού δικαίου,

ΚΑΛΕΙ ΤΗΝ ΕΠΙΤΡΟΠΗ:

α) κατά την εφαρμογή των κανόνων του ανταγωνισμού και της ελεύθερης κυκλοφορίας των εμπορευμάτων, να λαμβάνει υπόψη την ιδιαίτερη πολιτιστική αξία του βιβλίου και τη σημασία του για την προαγωγή της πολιτιστικής ποικιλομορφίας, καθώς και την υπερεθνική διάσταση της αγοράς του βιβλίου·

β) να δώσει ιδιαίτερη προσοχή, κατά την εξέταση των εθνικών ρυθμίσεων και συμφωνιών περί ενιαίας τιμής βιβλίου, εφόσον έχουν επιπτώσεις στις συναλλαγές μεταξύ κρατών μελών:

- στον κίνδυνο καταστρατηγήσεων,

- στις συνέπειες της ανάπτυξης του ηλεκτρονικού εμπορίου,

- στα ζητήματα των εισαγωγών μεταξύ των χωρών που εφαρμόζουν σύστημα ενιαίας τιμής βιβλίου.